Intant dai
incuintris interregjonâi des lenghis e des culturis minorizadis dal
stât francês, che si son tignûts a cjaval tra i 29 di Novembar e
il prin di Dicembar, i delegâts des comunitâts rapresentadis a àn
indreçât un apel unitari aes autoritâts statâls. Intal document
si denuncie la situazion di minorizazion vivude di chestis comunitâts
e si fasin indenant cuatri domandis, ven a dî: che il president de
Republiche al rispieti l’impegn cjapât pe ratifiche de Cjarte
europeane des lenghis regjonâls o minoritariis; che la leç di
decentrament i trasferissi aes coletivitâts regjonâls lis
competencis par organizâ e par meti in vore lis politichis
linguistichis inte scuele, te aministrazion publiche, te formazion,
intai media e te culture; che il Parlament francês al fasi buine une
leç su lis lenghis fondade sui principis fats indenant dal intergrup
parlamentâr des lenghis e des culturis regjonâls; e che si
ricognossi ad in plen il dirit al insegnament des lenghis minorizadis
in dutis lis areis là che a son feveladis. A sotscrivi il document a
jerin delegâts alsazians, bascs, bretons, catalans, ocitans, ma
ancje de Guiane, de Martinique e de isule di Réunion.
Font:
Agence Bretagne Presse, 03/12/12
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn fra_Latn